Ə.Məsimli. Çox sağ olun, hörmətli Ziyafət müəllim. Cənab nazirin və hörmətli Hadi müəllimin çıxışlarında qəbul etmək istədiyimiz qanun layihəsi barədə çox müfəssəl və geniş məlumat verildi. Hər iki çıxışda deyilənləri bölüşürəm. Həqiqətən də, qanun 17 il bundan qabaqkı qanunla müqayisədə müasir tələblərə cavab vermə nöqteyi-nəzərindən, eyni zamanda, beynəlxalq turizmə inteqrasiyanı gücləndirmək istiqamətində mühüm əhəmiyyət kəsb edir. Lakin bəzi məqamlara da diqqət eləmək lazımdır. Cənab nazirin çıxışında çox maraqlı rəqəmlər göstərildi. Dünya ümumi daxili məhsulunun təqribən 10 faizindən, iş yerlərinin də 10 faizindən çoxu turizmin payına düşür. Əgər onun multiplikativ effektini götürsək, bu, 2 dəfə, 3 dəfə artıq alınır. Azərbaycanda ümumi daxili məhsulun 4,5 faizi, – müxtəlif rəqəmlər var, – turizmin payına düşür. Yenə də multiplikativ effekti götürsək, bu rəqəmi iki dəfə artıq demək olar və iş yerlərinin də yuvarlaq şəkildə 3 faizi turizmin payına düşür. Bu da hələlik ilkin variant üçün maraqlıdır. Əgər biz burada turizmi qanunvericilikdə göstərilən səviyyələrdə inkişaf etdirsək, onda turizm sahəsində açılan bir iş yeri ən azı 8–9 iş yerinin də açılmasına gətirib çıxaracaq ki, bu da bilavasitə kiçik orta biznesin inkişaf etdirilməsi nöqteyi-nəzərindən əhəmiyyət kəsb edir. Eyni zamanda, bu sənəddə xeyli dərəcədə müsbət məqamlar var ki, burada qeyd edildi, amma təkmilləşdirmə istiqamətində bəzi məsələlərə diqqət eləmək lazımdır.